b'\n_START_ARTICLE_\nZaglavna datoteka\n_START_PARAGRAPH_\nZagl\xc3\xa1vna datot\xc3\xa9ka (angle\xc5\xa1ko header file) je v nekaterih programskih jezikih, kot so C, C++ ali Objective-C, posebna ve\xc4\x8dkrat uporabljiva datoteka v kateri so zbrani dolo\xc4\x8deni elementi programske izvorne kode. Zaglavne datoteke obi\xc4\x8dajno vsebujejo vnaprej\xc5\xa1nje deklaracije razredov, podprogramov (funkcij), spremenljivk in drugih identifikatorjev. Programerji, ki \xc5\xbeelijo deklarirati standardizirane identifikatorje v ve\xc4\x8d kot eni izvorni datoteki, jih lahko vnesejo v eno zaglavno datoteko, ta pa se lahko potem vstavi v druge dele programa, kadar se potrebuje njena vsebina. Standardni knji\xc5\xbenici jezikov C in C++ obi\xc4\x8dajno deklarirata svoje standardne funkcije v zaglavnih datotekah. Najve\xc4\x8dkrat imajo zaglavne datoteke kon\xc4\x8dnico .h._NEWLINE_Novej\xc5\xa1i programski jeziki, kot sta npr. java ali C#, ne uporabljajo vnapre\xc5\xa1njih deklaracij. Identifikatorji se zaznajo samodejno iz izvornih datotek iz simbolov dinami\xc4\x8dnih knji\xc5\xbenic, zato ti jeziki ne potrebujejo zaglavnih datotek.'